מועתז עיסא ברשם

מועתז עיסא ברשם (בערבית: معتز عيسى برشم; נולד ב-24 ביוני 1991) הוא אתלט קטרי, הוא אלוף אולימפי (טוקיו 2020), שלוש פעמים ברציפות אלוף העולם (לונדון 2017, דוחה 2019, יוג'ין 2022), אלוף העולם באולם (סופוט 2014), סגן אלוף העולם (מוסקבה 2013), פעמיים סגן אלוף אולימפי (לונדון 2012, ריו דה ז'ניירו 2016), ושיאן אסיה בקפיצה לגובה. ברשם מחזיק בשיא אישי של 2.43 מטר ומדורג שני בהיסטוריה, שני סנטימטרים משיא העולם של חאבייר סוטומאיור. ברשם החל את הקריירה הספורטיבית שלו כהלך תחרותי בעקבות אביו שהיה חבר הנבחרת הלאומית בהליכה ל-20 ק"מ ובריצת 10000 מטר. הוא עבר לענף הקפיצות והתנסה בתחרויות בקפיצה למרחק, קפיצה משולשת וקפיצה לגובה מקצוע בו מתרכז מ-2008. הוא החל להתאמן באקדמיית הספורט אספייר שבדוחא, ב-2010 זכה באליפות העולם לנוער שהתקיימה בקנדה ובאליפות אסיה באולם שהתקיימה בטהראן. ב-2011 זכה באליפות אסיה באתלטיקה כשעבר גובה של 2.35 מטר. ב-2012 זכה שוב באליפות אסיה באולם. באולימפיאדת לונדון שנערכה באוגוסט אותה שנה, סיים ברשם שלישי ביחד עם רוברט גראברז מבריטניה ודרק דרואין מקנדה לאחר שעברו בניסיון ראשון גובה של 2.29 מטר, אחרי איוואן אוחוב מרוסיה (2.38 מטר) ואריק קיינרד מארצות הברית (2.33 מטר). בעקבות פסילת אוחוב בשל הרשעה באימרוץ ב-2019, הוכר ברשם כזוכה במדליית הכסף. בהמשך השנה זכה בתחרות ליגת היהלום בלוזאן כשקבע שיא אישי חדש של 2.39 מטר. ב-2013 זכה בתחרות ליגת היהלום בשאנגחאי ובתחרות ביוג'ין שבארצות הברית, הוא עבר בתחרות גובה של 2.40 מטר, והיה בכך לקופץ הגובה התשיעי בהיסטוריה שעובר גובה זה. באליפות העולם שנערכה במוסקבה שברוסיה באוגוסט 2013 זכה במדליית כסף לאחר שעבר בניסיון ראשון גובה של 2.39 מטר, אחרי בודן בונדרנקו מאוקראינה שקבע שיא אליפות חדש של 2.41 מטר ולפני דרק דרואין מקנדה שקבע שיא מדינה חדש של 2.38 מטר. בפברואר 2014 זכה ברשם בפעם שלישית ברציפות באליפות אסיה באתלטיקה באולם, כשעבר גובה של 2.36 מטר. במרץ 2014 זכה ברשם במדליית זהב באליפות העולם באולם שנערכה בסופוט, פולין לאחר שעבר גובה של 2.38 מטר ללא פסילות והקדים את אוחוב שעבר את אותו הגובה אך רק בניסיון השלישי ואת אנדריי פרוטסנקו מאוקראינה. במסגרת ליגת היהלום שנערכה ברומא, איטליה ביוני 2014 זכה ברשם במדליית זהב בקפיצה לגובה בשיא אסיה חדש של 2.41 מטר ובהמשך אותו החודש בתחרות ליגת היהלום בניו יורק הוא שיפר את שיאו והעמידו על 2.42 מטר. במסגרת ליגת היהלום שנערכה בבריסל, בלגיה ב-5 בספטמבר אותה שנה הוא ניצח בתחרות קפיצה לגובה בשיא אישי חדש של 2.43 מטר, התוצאה הטובה ביותר לאחר שיאן העולם חאבייר סוטומאיור. באליפות העולם שנערכה בבייג'ינג בשנת 2015 סיים במקום רביעי בתוצאה של 2.33 מטר. באולימפיאדת ריו דה ז'ניירו (2016) זכה במדליית כסף בתוצאה של 2.36 מטר לאחר המנצח דרק דרואין (2.38 מטר). באליפות העולם שנערכה בלונדון באוגוסט 2017 זכה במדליית זהב בתוצאה של 2.35 מטר, לפני דניל ליסנקו תחת קטגוריה של אתלטים נייטרלים מורשים (2.32 מטר) ומג'דדין עאזאל מסוריה (2.29 מטר). באליפות העולם באולם שנערכה בברמינגהאם, בריטניה במרץ 2018 זכה במדליית כסף בתוצאה של 2.33 מטר, אחרי דניל ליסנקו (2.36 מטר) ולפני מתיאוש פז'יבילקו מגרמניה (2.29 מטר). באליפות העולם שנערכה בדוחה מולדתו בתחילת אוקטובר 2019 זכה ברשם במדליית זהב בקפיצה לגובה בתוצאה של 2.37 מטר, לפני מיכאיל אקימנקו (2.35 מטר) ואיליה איווניוק (2.35 מטר), שניהם תחת קטגוריה של אתלטים נייטרלים מורשים ובכך הגן על תוארו. באולימפיאדת טוקיו זכה במדליית זהב יחד עם ג'יאנמרקו טאמברי מאיטליה. שניהם עברו גובה של 2.37 מטר ועל פי התקנון על מנת לקבוע מי המנצח נדרשות קפיצות נוספות עד לפסילת אחד המתחרים, אולם ברשם פנה לשופטים ובדק האם ניתן ששניהם יקבלו מדליית זהב וקיבל אישור על כך. רגע זה הוגדר כאחד מהרגעים הספורטיביים של האולימפיאדה. באליפות העולם שנערכה ביוג'ין, אורגון ארצות הברית ביולי 2022 זכה בפעם השלישית ברציפות במדליית זהב בתוצאה של 2.37 מטר, לפני וו סאנג-הייוק מקוריאה הדרומית (2.35 מטר) ואנדריי פרוטסנקו מאוקראינה (2.33 מטר). באולימפיאדת פריז זכה במדליית ארד בתוצאה של 2.34 מטר. בשנת 2017 נבחר ברשם לאתלט השנה בעולם. מדיה וקבצים בנושא מועתז עיסא ברשם בוויקישיתוף אתר האינטרנט הרשמי של מועתז עיסא ברשם (באנגלית) מועתז עיסא ברשם, ברשת החברתית פייסבוק מועתז עיסא ברשם, ברשת החברתית אקס (טוויטר) מועתז עיסא ברשם, ברשת החברתית אינסטגרם מועתז עיסא ברשם, באתר הוועד האולימפי הבין-לאומי מועתז עיסא ברשם, באתר olympedia.org מועתז עיסא ברשם, באתר התאחדות האתלטיקה הבין-לאומית מועתז עיסא ברשם, באתר ליגת היהלום מועתז עיסא ברשם, באתר Track and Field (גברים) אופיר גולן, ‏"רוצה לשבור את שיא העולם בקפיצה לגובה", באתר ערוץ הספורט, 2 ביוני 2013 אמיר ענבר, האיש שמקפיץ את הספורט הקטארי לגובה, באתר הארץ, 27 ביוני 2013 עוזי דן, אליפות העולם || על סף קפיצת מדרגה, באתר הארץ, 15 באוגוסט 2013 אבינעם פורת, בארשים ביותר: מוטאז יקפוץ מעל סוטומאיור?, באתר ynet, 26 בספטמבר 2014 High jumping for joy: an iconic act of sportsmanship at Tokyo 2020